Drie liggame op berugte strand gekryDie verdagtes is in hegtenis geneem nadat die liggame Dinsdagoggend in die bakkie ontdek is. Vier mans is in hegtenis geneem toe hulle glo van die liggame van drie moordslagoffers in ŉ berugte gebied in Kaapstad wou ontslae raak. Wayne Dyson, woordvoerder van wetstoepassing vir die Stad Kaapstad, het gesê lede van die stad se mariene eenheid wat besig was met ŉ patrollie in Lukannonrylaan in Strandfontein, het Dinsdag omstreeks 07:00 ŉ verdagte voertuig op die strand opgemerk. Hulle het ook gesien hoe drie mans na die see toe stap. “Hulle het die voertuig dopgehou en besluit om die mans te nader. Hulle het die voertuig nagegaan en op die liggame van twee volwasse mans, toegedraai in komberse, afgekom,” het Dyson gesê. “Die liggaam van ŉ derde man is by nadere ondersoek ook in die bakkie ontdek.” Volgens Dyson is die gebied langs die kus bekend as ŉ plek waar daar van liggame ontslae geraak word. Brig. Novela Potelwa, Wes-Kaapse polisiewoordvoerder, het gesê die vier mans – tussen 26 en 54 jaar oud – is op die strand in hegtenis geneem en word ondervra. Die polisieondersoek het speurders intussen na ŉ huis in Eersterivier gelei waar die mans vermoedelik vermoor is. Die motief vir die moorde vorm deel van die ondersoek.